Teisipäeval, 25. mail kell 19 esinevad Rahvusooperis  "Estonia" kultuuripäevade avakontserdil "Kahe linna duett" Moskva muusikateatri Helikon-Opera ja Rahvusooper Estonia solistid. Suurejoonelisel galakontserdil kõlab Prokofjevi, Donizetti, Straussi jt. muusika, dirigeerivad Konstantin Tšudovski ja Mihhail Gerts. Lavastavad ja konfereerivad Dmitri Bertman ja Neeme Kuningas. Moskva muusikateater Helikon-Opera asutati 1990. aastal Venemaa rahvakunstniku Dmitri Bertmani poolt. Teater on saanud 11 auhinda festivalilt "Kuldne Mask" ja on mitmete teiste hinnatud Venemaa  festivalide laureaat erinevates kategooriates. Helikon-Opera on nüüdseks populaarne ka välismaal - Austrias, Suurbritannias, Hispaanias, USAs, Prantsusmaal ja mujal.